Document ID: 32007R1455

ΚΑΝΟΝΙΣΜΌΣ (ΕΚ) αριθ. 1455/2007 ΤΗΣ ΕΠΙΤΡΟΠΉΣ
της 10ης Δεκεμβρίου 2007
για το άνοιγμα ορισμένων ποσοστώσεων για την εισαγωγή στην Κοινότητα ρυζιού καταγωγής Αιγύπτου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1785/2003 του Συμβουλίου, της 29ης Σεπτεμβρίου 2003, σχετικά με την κοινή οργάνωση αγοράς του ρυζιού (1), και ιδίως το άρθρο 13 παράγραφος 1,
Εκτιμώντας τα ακόλουθα:
(1)
Το πρωτόκολλο 1 της ευρωμεσογειακής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου (2) (στο εξής «η συμφωνία»), που εγκρίθηκε με την απόφαση 2004/635/ΕΚ του Συμβουλίου (3), τροποποιήθηκε με το πρωτόκολλο της ευρωμεσογειακής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, για να ληφθεί υπόψη η προσχώρηση της Δημοκρατίας της Βουλγαρίας και της Ρουμανίας στην Ευρωπαϊκή Ένωση (4), το οποίο επισυνάπτεται στην απόφαση 2007/774/ΕΚ του Συμβουλίου (5). Το τροποποιημένο πρωτόκολλο 1 προβλέπει τρεις νέες ετήσιες δασμολογικές ποσοστώσεις για την εισαγωγή στην Κοινότητα ρυζιού καταγωγής Αιγύπτου, και πιο συγκεκριμένα ποσόστωση 57 600 τόνων αποφλοιωμένου ρυζιού του κωδικού ΣΟ 1006 20 με 11 ευρώ ανά τόνο, ποσόστωση 19 600 τόνων ημιλευκασμένου ή λευκασμένου ρυζιού του κωδικού ΣΟ 1006 30 με 33 ευρώ ανά τόνο και ποσόστωση 5 000 τόνων θραυσμάτων ρυζιού του κωδικού ΣΟ 1006 40 00 με 13 ευρώ ανά τόνο.
(2)
Η διαχείριση των ποσοστώσεων αυτών πρέπει να πραγματοποιείται σύμφωνα με τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως κοινοτικού τελωνειακού κώδικα (6), λαμβάνοντας υπόψη τις τακτικές εμπορικές συναλλαγές ρυζιού μεταξύ της Αιγύπτου και της Κοινότητας και προκειμένου να διευκολυνθεί η άμεση πρόσβαση στις ποσοστώσεις και η απλή διαχείρισή τους.
(3)
Οι κανόνες που εφαρμόζονται στα έγγραφα μεταφοράς και στο αποδεικτικό προτιμησιακής καταγωγής κατά τη θέση σε ελεύθερη κυκλοφορία του προϊόντος παρατίθενται στο πρωτόκολλο 4 της συμφωνίας (7). Πρέπει να καθοριστούν οι λεπτομερείς κανόνες εφαρμογής των διατάξεων αυτών για τις υπό εξέταση ποσοστώσεις.
(4)
Σύμφωνα με το άρθρο 9 του πρωτοκόλλου της ευρωμεσογειακής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου, για να ληφθεί υπόψη η προσχώρηση της Δημοκρατίας της Βουλγαρίας και της Ρουμανίας στην Ευρωπαϊκή Ένωση, το πρωτόκολλο εφαρμόζεται προσωρινά από την 1η Ιανουαρίου 2007 και αρχίζει να ισχύει την πρώτη ημέρα του πρώτου μήνα μετά την ημερομηνία κατάθεσης του τελευταίου εγγράφου έγκρισης. Είναι συνεπώς αναγκαίο να δοθεί η δυνατότητα εισαγωγής των ποσοτήτων βάσει των υπό εξέταση ποσοστώσεων από το έτος 2007.
(5)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Την 1η Ιανουαρίου εκάστου έτους ανοίγονται οι ακόλουθες ετήσιες δασμολογικές ποσοστώσεις εισαγωγής ρυζιού καταγωγής Αιγύπτου:
α)
57 600 τόνοι αποφλοιωμένου ρυζιού του κωδικού ΣΟ 1006 20, με 11 ευρώ ανά τόνο και αύξοντα αριθμό 09.1780·
β)
19 600 τόνοι ημιλευκασμένου ή λευκασμένου ρυζιού του κωδικού ΣΟ 1006 30, με 33 ευρώ ανά τόνο και αύξοντα αριθμό 09.1781·
γ)
5 000 τόνοι θραυσμάτων ρυζιού του κωδικού ΣΟ 1006 40 00, με 13 ευρώ ανά τόνο και αύξοντα αριθμό 09.1782.
2. Η Επιτροπή διαχειρίζεται τις ποσοστώσεις αυτές σύμφωνα με τα άρθρα 308α έως 308γ του κανονισμού (ΕΟΚ) αριθ. 2454/93.
3. Το 2007, κατά παρέκκλιση από την παράγραφο 1, οι ποσοστώσεις που αναφέρονται στην εν λόγω παράγραφο ανοίγονται κατά την ημερομηνία έναρξης ισχύος του παρόντος κανονισμού.
Άρθρο 2
Η θέση σε ελεύθερη κυκλοφορία βάσει των ποσοστώσεων που αναφέρονται στο άρθρο 1 παράγραφος 1 του παρόντος κανονισμού υπόκειται στην προσκόμιση εγγράφου μεταφοράς και αποδεικτικού προτιμησιακής καταγωγής, που έχουν εκδοθεί στην Αίγυπτο και αφορούν στις υπό εξέταση αποστολές, σύμφωνα με το πρωτόκολλο 4 της ευρωμεσογειακής συμφωνίας μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Δεκεμβρίου 2007.

Labels: 3
17
18